Hertuger af Sønderborg

De sønderborgske hertughuse var en række sidelinjer af Huset Oldenburg, som nedstammede fra hertug Hans den yngre af Sønderborg, der var en yngre søn af Christian 3. af Danmark. Hertughusene besad ingen egentlige territorialhertugdømmer men besad en række personbundne herskabsområder i hertugdømmerne Slesvig (et dansk len) og Holsten (et tysk-romersk len).

Fra Hans den Yngres død i 1622 og frem til 1931 var titlen hertug af Sønderborg delt mellem mange forskellige. Fra 1931 tilhører titlen overhovedet for det glücksborgske hertughus. Siden 1863 tilhører den det danske kongehus og en række andre europæiske kongehuse, som er sidegrene til det glücksborgske hus.

Sekundogenitur 
De sønderborgske hertugdømmer havde status som afledte eller udskiftede hertugdømmer, dvs., at de var sekundogeniturer under det Danske Monarki.

De sønderborgske delinger 
Ved Hans den Yngres død i 1622 blev linjerne Ærø, Nordborg, Glücksborg og Plön udskiftet fra Sønderborg. Efter at Alexander af Sønderborg døde i 1627, opstod de titulære linjer Franzhagen, Augustenborg, Sønderborg-Beck, Wiesenburg og den katolske linje. I 1671 blev Rethwisch udskilt fra Plön.

Efterhånden som de sønderborgske linjer uddøde, eller som hertugerne gik fallit, blev de små del-hertugdømmer i hertugdømmerne Slesvig og Holsten indløst af det Danske Monarki.

Udskiftede hertugdømmer

Hertuger af Slesvig-Holsten-Sønderborg 
 1544-1559: Christian 3. af Danmark
 1559-1588: Frederik 2. af Danmark
 1559-1622: Hans den Yngre af Sønderborg
 1622-1627: Alexander af Sønderborg
 1627-1653: Hans Christian af Sønderborg
 1653-1667: Christian Adolf af Sønderborg
   
Efter at Christian 3. var død, afløste Hans den Yngre gradvis sin broder Frederik 2. som herre af Sønderborg og Plön. Kong Frederik var regerende herre, mens hertug Hans blev udskiftet (afledt) herre.
 
Hans fik titlerne hertug af Sønderborg og hertug af Plön i 1564. Han overtog administrationen af Sønderborgs bøndergods i 1571, mens forleningen af Sønderborg fandt sted ved en ceremoni på Fyn i 1580. I resten af sit liv kæmpede Hans forgæves for at blive anerkendt som slesvigsk medhertug. Landdagen (stænderne) nægtede ham anerkendelsen, mens de to regerende hertuger (hertugen af Gottorp og den danske konge) var passive.
   
I Christian Adolfs tid erklærede kongen lenet for forbrudt og hjemfaldet til kronen. Grunden var, at hertugen imod lensretten havde pantsat dele af sine rettigheder. Da hertugen nægtede at give op, lod statholderen Frederik Ahlefeldt i 1667 porten til Sønderborg Slot bryde op, hvorefter militæret besatte slottet. Den senere storkansler Frederik Ahlefeldt boede dengang på det nærliggende Gråsten Slot.
    
Den danske konge bevilgede den afsatte hertug og hans farbrødre livsvarige årpenge. I 1676 giftede Christian Adolf sig med prinsesse Eleonore Charlotte af Sachsen-Lauenburg, og familien slog sig ned i Franzhagen i Lauenburg. Derefter blev Christian Adolf titulær hertug af Franzhagen.

Hertug af Ærø 
 1622-1633: Christian
 
Efter Christians død blev Ærø delt mellem Nordborg, Sønderborg, Glücksborg og Plön.

Hertuger af Glücksborg (ældre linje) 
 1622-1663: Philip
 1663-1698: Christian
 1698-1729: Philip Ernst
 1729-1766: Frederik
 1766-1779: Frederik Henrik Vilhelm
 1769-1824: Anna Karoline af Nassau-Saarbrücken (hertuginde)
 
Anna Karoline blev først gift med Frederik Henrik Vilhelm af Glücksborg. I 1782-1809 var hun gift med hertug Frederik Carl Ferdinand af Braunschweig-Lüneburg-Bevern. Brylluppet med hertugen af Braunschweig-Lüneburg-Bevern fandt sted på Lyksborg Slot, og hertugen døde i Lyksborg i 1809.

Hertuger af Nordborg (ældre linje) 
 1622-1624: Hans Adolf
 1624-1658: Frederik
 1658-1669: Hans Bugislav

Hans Bugislav gik fallit i 1669, og kongen overtog Nordborg. Ernst Leopold, der døde i 1722, var den sidste prins af den ældre nordborgske linje. Han var sønnesøn af hertug Frederik og brorsøn af Hans Bugislav.

Hertuger af Nordborg (yngre linje) 
 1676-1699: August
 1699-1722: Joachim Frederik
 1722-1761: Frederik Carl von Carlstein
 1730-1779: Christine Ermegaard Reventlow (hertuginde)
 
August var en yngre søn af hertug Joachim Ernst. Hertugen af Plön havde fået arveret til grevskaberne Oldenburg og Delmenhorst i 1674. Den danske konge afkøbte ham denne arveret ved at overlade Nordborg til August af Plön. I 1706 blev Nordborg og Plön forenet under Joakim Frederik.

Hertuger af Plön 
 1622-1671: Joachim Ernst
 1671-1704: Johan Adolf
 1704-1706: Leopold August
 1706-1722: Joachim Frederik
 1722-1761: Frederik Carl von Carlstein
      
Det sidste hertugpar af Plön og Nordborg havde fire døtre, men ingen sønner. Efter den sidste hertugs død i 1761 tilfaldt Plön og Nordborg den danske konge.

Hertuger af Rethwisch 
 1622-1671: Joachim Ernst I
 1671-1700: Joachim Ernst II
 1700-1729: Johann Ernst Ferdinand
 
I Joachim Ernst I’s tid var Rethwisch en del af Plön. Derefter blev Rethwisch et særskilt hertugdømme.

Titulære hertuger

Titulære hertuger af Slesvig-Holsten-Sønderborg-Franzhagen 
 1627-1653: Hans Christian af Sønderborg
 1653-1702: Christian Adolf af Sønderborg
 1702-1707: Leopold Christian
 1707-1708: Ludvig Karl
      
Selv om Christian Adolf reelt først bliver hertug af Franzhagen i 1676, er både han selv og hans far (Hans Christian) alligevel opført som hertuger af Franzhagen FØR 1676 i flere oversigter. Hans Christians yngre brødre blev titulære hertuger efter Alexander af Sønderborgs død i 1627. Ved at opføre Hans Christian som hertug af Franzhagen fra dette år ligestilles han med sine brødre.

Titulære hertuger af Slesvig-Holsten-Sønderborg-Augustenborg 
 1627-1689: Ernst Günther I
 1689-1692: Frederik
 1692-1731: Ernst August
 1731-1754: Christian August I
 1754-1794: Frederik Christian I
 1794-1814: Frederik Christian II
 1814-1869: Christian August II
 1869-1880: Frederik (VIII) Christian August (Friedrich der achte)
 1880-1921: Ernst Günther II
 1921-1931: Albert John

Titulære hertuger af Slesvig-Holsten-Sønderborg-Beck 
 1627-1675: August 1. Philipp (1. generation)
 1675-1689: August 2. (søn) (2. generation)
 1689-1719: Frederik Vilhelm I (søn) (3. generation)
 1719-1728: Frederik Ludvig (farbror) (2. generation)
 1728-1749: Frederik Vilhelm II (søn) (3. generation)
 1749-1757: Frederik Vilhelm III (søn) (4. generation)
 1757-1774: Karl Ludvig (farbror) (3. generation)
 1774-1775: Peter August (bror) (3. generation)
 prins Karl Anton August (1727-1759) (søn) (4. generation)
 1775-1816: Frederik Carl Ludvig (søn af Karl Anton August, sønnesøn af Peter August) (5. generation)
 1816-1825: Frederik Vilhelm (6. generation)
 
Haus Beck er et gods i Westfalen.
Efter deres bryllup i Oldenborg i 1604 flyttede Alexander af Sønderborg og hans hustru ind på Haus Beck i 1605. Deres efterkommene solgte godset i 1744.
 
I 1825 blev hertug Vilhelm af Beck udnævnt til titulær hertug af Glücksborg. En yngre søn af Vilhelm blev senere kong Christian 9. af Danmark.

Titulære hertuger af Slesvig-Holsten-Sønderborg-Glücksborg (yngre linje) 
 1825-1831: Vilhelm
 1831-1878: Carl
 1878-1885: Frederik
 1885-1934: Frederik Ferdinand
 1934-1965: Vilhelm Frederik
 1965-1980: Peter (egentlig: Friedrich Ernst Peter)
 1980 – nu: Christoph

Carl (1831-1878) og Frederik (1878-1885) var ældre brødre til Christian 9.

Titulære hertuger af Slesvig-Holsten-Sønderborg-Wiesenburg 
 1627-1689: Philip Ludvig
 1689-1724: Frederik
 1689-1711: Vilhelm Christian
 1724-1744: Leopold
 
Wiesenburg ligger i delstaten Sachsen, tidligere kurfyrstendømme, nær Schneeberg sydvest for Chemnitz.

Titulære hertuger af Slesvig-Holsten-Sønderborg (katolske linje) 
 1627-1667: Alexander Henrik 2. (far til Georg Christian Holstein).
 1667-1702: Ferdinand Leopold
 1702-1727: Alexander Rudolf

Litteratur 

 
 
 
Sønderborg